RAPORT AL COMISIEI CĂTRE PARLAMENTUL EUROPEAN ȘI CONSILIU Raport privind disponibilitatea bateriilor tip „nasture” fără mercur pentru proteze auditive, în conformitate cu articolul 4 alineatul (4) din Directiva 2006/66/CE a Parlamentului European și a Consiliului privind bateriile și acumulatorii și deșeurile de baterii și acumulatori și de abrogare a Directivei 91/157/CEE /* COM/2014/0632 final */





1. Introducere În temeiul articolului 4 alineatul (2) din Directiva 2006/66/CE privind bateriile și acumulatorii și deșeurile de baterii și acumulatori (Directiva privind bateriile), astfel cum a fost modificată în 2013[1], interdicția de a introduce pe piață baterii sau acumulatori care conțin mercur nu se aplică bateriilor tip „nasture” cu un conținut de mercur de cel mult 2 % din greutate până la 1 octombrie 2015. În vreme ce, în 2012, un raport comandat de Comisie concluziona că, pentru toate aplicațiile, există alternative la bateriile tip „nasture” care conțin mercur[2], în directiva modificată i s-a solicitat Comisiei să realizeze un alt studiu specific pentru a confirma această concluzie. Mai precis, articolul 4 alineatul (4) din Directiva privind bateriile modificată prevede că: „În ceea ce privește bateriile tip «nasture» pentru proteze auditive, Comisia continuă să evalueze exceptarea menționată la alineatul (2) și raportează Parlamentului European și Consiliului cu privire la disponibilitatea bateriilor tip „nasture” pentru proteze auditive care sunt conforme cu alineatul (1) litera (a) cel târziu până la 1 octombrie 2014. În cazurile justificate prin lipsa disponibilității bateriilor tip «nasture» pentru proteze auditive care sunt conforme cu alineatul (1) litera (a), Comisia își însoțește raportul de o propunere corespunzătoare în vederea extinderii exceptării menționate la alineatul (2) cu privire la bateriile tip «nasture» pentru proteze auditive.” Scopul prezentului raport este de a informa Parlamentul European și Consiliul cu privire la constatările Comisiei în ceea ce privește disponibilitatea bateriilor tip „nasture” pentru proteze auditive care conțin mercur în proporție de cel mult 0,0005 % din greutate. 2. Constatări 2.1. Introducere Pentru a întocmi prezentul raport, Comisia a colectat și analizat informațiile disponibile referitoare la bateriile tip „nasture” fără mercur pentru proteze auditive, concentrându-se în primul rând asupra disponibilității lor tehnice și comerciale și, în al doilea rând, asupra impactului probabil asupra utilizatorilor în ceea ce privește performanțele și aspectele financiare. Comisia a făcut apel la serviciile unor consultanți independenți, care au examinat literatura și cunoștințele pertinente și au procedat la consultări cu toți marii producători și fabricanți de baterii și proteze auditive, precum și cu asociațiile de pacienți și asociațiile active în sectorul protezelor auditive[3]. Fiabilitatea rezultatelor consultării este garantată, potrivit Comisiei, de dimensiunea cotei de piață a producătorilor și fabricanților de baterii și proteze auditive consultați. Merită subliniată cooperarea loială a acestora, în pofida limitărilor firești legate de informațiile comerciale sensibile. S-a acordat o atenție deosebită învățămintelor trase din adoptarea interdicțiilor privind bateriile tip „nasture” care conțin mercur în Statele Unite, unde 30 de state au adoptat (sau propus) acte legislative în acest sens. În opinia Comisiei, utilizarea de surse diferite, dar complementare, a permis realizarea unei evaluări ample și detaliate a situației, dincolo de aspectele strict legate de securitatea aprovizionării solicitate de directivă. Concluziile la care au ajuns consultanții au oferit Comisiei o bază solidă pentru a-și efectua propria evaluare și a elabora prezentul raport. 2.2. Constatări principale Pe baza studiului menționat, pe care Comisia îl consideră a fi unul convingător, cu constatări și concluzii solide, bazate pe dovezi și date fiabile, precum și pe baza propriei evaluări efectuate, Comisia a ajuns la următoarele concluzii: (1) Există alternative viabile de baterii tip „nasture” fără mercur pentru proteze auditive. Tipurile cele mai utilizate se bazează pe tehnologii zinc-aer, dezvoltate de mai multe întreprinderi. Există, de asemenea, alte tehnologii (de exemplu, hibrid nichel-metal), dar utilizarea acestora este mai puțin răspândită, fiind limitată la protezele care nu necesită mai multă putere sau care permit modalități de utilizare mai puțin stricte. (2) Astfel cum s-a confirmat în timpul consultării și luând în considerare nivelurile actuale de producție, securitatea aprovizionării cu baterii tip „nasture” pentru proteze auditive nu va fi pusă în pericol odată cu încetarea derogării pentru bateriile tip „nasture” care conțin mercur la 1 octombrie 2015. Tipurile de produse pentru care este puțin probabil să fie disponibile alternative fără mercur (și anume cele mai mici baterii, de dimensiunea 5) sunt eliminate treptat de către sectorul industrial, independent de trecerea la produse fără mercur. (3) Experiența câștigată în Statele Unite după introducerea unei interdicții similare privind bateriile tip „nasture” care conțin mercur arată că problemele apărute inițial, legate de performanțele și utilizarea alternativelor fără mercur pentru proteze auditive, au fost depășite ca urmare a noilor evoluții tehnologice și a extinderii piețelor. Problemele legate de performanță apărute în cazul unor baterii din prima generație de baterii tip „nasture” fără mercur pentru proteze auditive furnizate în Statele Unite în 2010 sunt, în prezent, soluționate. În funcție de mărci și modele, a fost identificată o reducere a duratei de viață a bateriilor cu aproximativ 2 –10 %, însă se așteaptă ca progresele tehnice actuale să aducă îmbunătățiri ale performanțelor. (4) Așa cum a fost cazul în SUA, și pe piața UE ar putea apărea diferențe de preț între bateriile tip „nasture” care conțin mercur și cele fără mercur pentru proteze auditive. Un studiu anterior elaborat pentru Comisie estimează costurile bateriilor tip „nasture” fără mercur ca fiind cu aproximativ 10 % mai mare[4]. În prezent, diferențele dintre prețurile de vânzare cu amănuntul par să fie mai mari[5], dar se așteaptă ca, în urma interzicerii în UE a bateriilor tip „nasture” care conțin mercur pentru proteze auditive, diferențele de preț să se reducă. Acest lucru se datorează unor piețe mai mari, economiilor de scară, precum și eliminării ineficiențelor din sistemele de producție pentru producătorii care își reorganizează capacitatea de producție pe o singură linie de producție. (5) Se așteaptă ca expirarea derogării pentru bateriile tip „nasture” cu conținut de mercur să încurajeze inovarea. Aceasta va scurta timpul necesar pentru îmbunătățirea performanței produselor fără mercur și va permite dezvoltarea de noi produse care să răspundă nevoilor de dispozitive mai evoluate, care necesită o putere mai mare. (6) În ceea ce privește securitatea aprovizionării cu bateriile tip „nasture” fără mercur pentru proteze auditive, asociațiile de pacienți și cele active în sectorul protezelor auditive consultate în cadrul studiului comandat de Comisie nu și-au exprimat îngrijorarea în acest sens. 3. Concluzii Nu se așteaptă ca expirarea, la data de 1 octombrie 2015, a derogării pentru bateriile tip „nasture” care conțin mercur să genereze probleme legate de disponibilitatea bateriilor tip „nasture” pentru proteze auditive. Prin urmare, nu este necesară extinderea derogării prevăzute la articolul 4 din Directiva 2006/66/CE. [1] JO L 266 26.9.2006, p.1-14, modificată ultima dată prin Directiva 2013/56/UE a Parlamentului European și a Consiliului din 20 noiembrie 2013, JO L 329, 10.12.2013, p. 5–9. [2] Bio Intelligence (2012), Study on the potential for reducing mercury pollution from dental amalgam and batteries („Studiu privind posibilitățile de reducere a poluării cu mercur provenit din amalgamurile dentare și din baterii”), raport pentru Comisia Europeană, DG Mediu, iulie 2012, în special secțiunea 7.1, opțiunea 2 (p. 123) coroborată cu secțiunea finală 9.2 (p. 135). [3] Eunomia & Öko Institut e.V. (2014), Availability of Mercury-free Button Cells for Hearing Aids („Disponibilitatea bateriilor tip «nasture» fără mercur pentru proteze auditive”), raport pentru DG Mediu, august 2014. [4] Bio Intelligence (2012) Study on the potential for reducing mercury pollution from dental amalgam and batteries („Studiu privind posibilitățile de reducere a poluării cu mercur provenind din amalgamurile dentare și din baterii”), raport pentru Comisia Europeană, DG Mediu, iulie 2012, p. 117. [5] De exemplu, în SUA, prețurile de vânzare pe internet pentru un pachet de șase baterii de dimensiunea 10 variază de la 3,25 la 3,95 USD pentru bateriile tip „nasture” convenționale pentru proteze auditive și de la 3,95 la 4,95 USD pentru bateriile fără mercur, în funcție de mărci și vânzători.